Wêreldwaarnemingslys Metodologie - Geopende Deure
Die Geopende Deure Wêreldwaarnemingslys is die enigste jaarlikse opname van die toestand van godsdiensvryheid wat betref Christene om die wêreld heen.
Christelike Vervolging Wêreldwaarnemingslys Metodologie
Geopende Deure se Wêreldwaarnemingslys is die jaarlikse opname van toestande rakende die godsdiensvryheid van Christene regoor die wêreld. Die metodologie word onafhanklik geverifieer deur die Internasionale Instituut vir Godsdiensvryheid (IIRF), in 'n poging om die insameling van inligting en berekeningsproses meer deursigtig maak.
Geopende Deure monitor die wêreldwye vervolging van Christene al sedert die 1970's. Gedetailleerde data oor die vervolging van Christene word sedert 1992 ingesamel en gepubliseer. Die Wêreldwaarnemingslys (WWL) se metodologie het geleidelik ontwikkel en is in 2012 volledig hersien deur Geopende Deure se navorsingseenheid, World Watch Research (WWR), om groter kredietwaardigheid, deursigtigheid, objektiwiteit en akademiese gehalte te bied. Verdere verbeterings word voortdurend gemaak.
Definisie van vervolging
Daar is geen wetlike, internasionale definisie van vervolging nie. Situasies kan as vervolging gedefinieer word wanneer persone die ontkenning van regte, soos gelys in Artikel 18 van die Universele Verklaring van Menseregte, ervaar. Die WWL-metodologie het egter 'n teologiese definisie bo 'n sosiologiese definisie verkies, en definieer vervolging as "enige vyandigheid wat as gevolg van iemand se identifikasie met Christus ervaar word. Dit sluit in vyandige houdings, woorde en aksies teen Christene."
Hierdie breë definisie sluit in (maar is nie beperk tot) beperkings, druk, diskriminasie, teenkanting, verkeerde inligting, ongeregtigheid, intimidasie, mishandeling, marginalisering, onderdrukking, onverdraagsaamheid, inbreukmaking, skending van regte, sosiale uitsluiting, vyandigheid, teistering, misbruik, geweld, etniese suiwering en volksmoord.
Die WWL-metodologie definieer 'n "Christen" as iemand wat homself as 'n Christen identifiseer en/of iemand wat aan 'n Christelike gemeenskap, soos gedefinieer deur die kerk se historiese geloofsbelydenis, behoort.
Hoe die WWL saamgestel word
Die WWL-metodologie onderskei tussen die twee vernaamste maniere van vervolging: Squeeze (die druk wat Christene op alle gebiede van die lewe ervaar) en smash (geweld). Smash kan gemeet en nagespoor word deur die rapportering van konkrete voorvalle, terwyl squeeze gedokumenteer word deur te onderskei hoe Christene se lewens en getuienis onder druk geplaas word op vyf spesifieke gebiede van hul lewens: Hul privaat-, familie-, gemeenskap-, nasionale en kerklewe.
Ná 'n reeks navorsingsgerigte navrae word 'n vraelys met 84 vrae (wat die jaarlikse rapporteringstydperk van 1 November tot 31 Oktober dek) deur navorsers (en diegene wat ekstern daarby betrokke is) ingevul in lande wat vervolging ervaar.
Die voltooide vraelyste word noukeurig nagegaan met behulp van insette deur eksterne kundiges. Punte word bereken vir elk van die lewensgebiede, met inagneming van veranderlike faktore. Vervolging kan byvoorbeeld erger wees in sekere kategorieë van Christenskap of in sekere dele van 'n land as ander. Die intensiteit en gereeldheid van vervolging word ook in aanmerking geneem. Verskillende vervolgingsenjins en -drywers, sowel as 'n spesifieke vervolgingspatroon, word sigbaar vir analisering. Die Internasionale Instituut vir Godsdiensvryheid (IIRF) doen 'n oudit om te bevestig dat alle resultate volgens die WWL-metodologie bereken is.
'n Finale puntetelling word dan vir elke land bereken, wat gebruik word om lande wat 'n telling van 41 punte of meer behaal het (lande wat hoë, baie hoë of uiterste vlakke van vervolging ervaar het), se volgorde op die jaarlikse Wêreldwaarnemingslys te bepaal.
Die belangrikste rede waarom lande in numeriese volgorde op die lys geplaas word, is om 'n komplekse realiteit aan die breë publiek oor te dra. Beide die posisie en finale telling moet altyd in oorleg met die land se ooreenstemmende WWL-dossier, wat die vervolgingsituasie in elke individuele land in diepte verduidelik, bestudeer word.